
PHLEGMASIA  DOLENTE. 

AUCTORE  GULIELMO  ROBINSON. 

Hic  morbus,  sive  obscuram  naturam  ejus,  sive 
finem  incertum  contemplamur,  unus  est  ex  iis  qui 
Medicis  summam  solicitudinem  movere  solet.  Tot 
enim  tamque  contrariae  inter  se  opiniones,  de  hoc 
malo,  prolatae  sunt,  ut  cui  potissimum  acquiesca¬ 
mus,  dictu  difficillimum  sit ;  liceatque  fortasse  col¬ 
ligere  plerasque  ex  his  ingenium  potius  atque  fa¬ 
cundiam,  quam  firmam  rei  cognitionem  redolere. 

Veruntamen  meum  est,  non  tam  exprobrare  sum¬ 
morum  virorum  conjecturas  quam  proponere.  Co¬ 
gito  igitur,  in  hac  dissertatione,  praecipuas  opiniones 
de  causa  proxima  Phlegmasiae  Dolentis,  atque  ita 
de  felicissima  ejus  curatione,  breviter  narrare. 

Hujus  morbi  prima  bona  descriptio  a  Mauri¬ 
ce  au  data  est,  a  quo  existimatum  est,  “eum  ex  me¬ 
tastasi  lochiorum  oriri ;  similisque  postea  opinio  a 
Mesnard  prolata  est.  A  Puzos  autem  hoc  malum 
ad  lactis  metastasin  relatum  est ;  idem  que  putave¬ 
runt  Levret,  Lieutaud  et  Sauvages.  Apud  nos 
Wiseman  atque  Menningen  morbum  leniter  qui¬ 
dem  attigerunt ;  primum  vero  in  Britannia  nostra 
bene  descriptus  est  a  Clarissimo  Viro  White, 
Chirurgo  Mancuniense.  Secundum  eum,  Phleg- 
masia  Dolens  ex  impedimento  aliquo,  saepeque 
ruptura,  vasorum  lymphiferorum  juxta  inguen 
proficiscitur,  id  quod  oritur  ex  compressione  par¬ 
tium,  per  caput  infantis,  inter  parturiendum.  A 
White  autem  tumor,  ab  inguine  incipiens,  grada- 
tim  per  membrum  descendere  dicitur. 

Ex  oppugnatoribus  vero  hujus  sententiae  cele¬ 
berrimus  est  Doctor  Ferriar,  Mancuniensis ;  a 

quo  morbus  ex  inflammatione  potius  horum  vaso¬ 
rum,  quam  ex  ullo  impedimento,  concitari  existi¬ 
matur.  Negat  quoque,  id  quod  a  White  affirma¬ 
tur,  tumorem  ab  inguine  semper  procedere  ;  u- 
numque  exemplum  narrat,  in  quo  hic  a  pede  pri- 

i 

mum  se  ostendit. 

At  vero  non  existimandum  est,  quia  a  White 
causa  proxima  morbi  impedimentum  aut  ruptura 
vasorum  lymphiferorum  putata  est,  eum  ex  toto 
negasse  inflammationem  unquam  accedere.  Con¬ 
cedit  hoc  quidem  ;  sed  sic  ut  putet  hanc  inflam¬ 
mationem  potius  factam  esse  ex  vasorum  disten¬ 
tione  quam  ab  initio  et  per  se  existere.  Quin- 
etiam  non  minus  White  quam  Ferriar  Phlegma- 
siam  Dolentem  ex  inflammatione  oriri  primum 
arbitratus  erat ;  verum  postquam  animadverterat 
quam  tarde  morbus  saepe  accedat,  hanc  opinionem 
repudiavit.  Atqui  contra  utramque  ex  istis  opi¬ 
nionibus  Doctor  Ferriar  multa  validaque  argu¬ 
menta  profert. 

Etenim,  “  Quapropter,”  inquit,  de  priore  lo- 
quens,  “  vasa  lymphifera  distenduntur,  si  adhuc  in- 
“  tegra  sunt,  atque  ad  officium  suum  apta,  tum  cum 

“  effusio  occurrit.  Neque  enim  ita  se  res  habet  in 
“  hydrope.  Necessario  igitur  aliquid  est  quod  ef- 
“  fusi  humoris  absorptionem  impedit ;  idque  ip- 
“  sum,  ut  ostendi,  effusionem  et  facit  et  sustinet.” 
Quod  pertinet  vero  ad  tempus  quo  morbus  se  pri¬ 
mum  ostendit,  ut  dixerat  White,  est  plerumque 
duodecim  quindecimve  diebus  post  partum  ;  quod 
concedens  Ferri  a  r,  concedens  etiam  morbum  non 
nisi  post  plures  hebdomadas  accedere,  “  Hoc  ip- 
“  sum,”  inquit,  “  contra  White  sententiam  est  y 
“  etenim,  si  vasis  lymphiferi  ruptura  membri  tumo- 
M  rem  movere  posset,  necessario  protinus  permo- 
“  veret,  utique  prope  rupturam.”  Affert  quoque 
Ferriar  quaedam  exempla  talis  rupturae,  veluti  in 
luxationibus,  ubi  nulla  distentio  vasa  lymphifera 
ita  occupaverat. 

Haec  igitur  brevis  historia  est  opinionum,  de  hac 
re,  White  et  Ferriar.  Plurima  alia  dici  quidem 
in  utramque  partem  possent  verum  impedit  hoc 
necessaria  brevitas  hujus  generis  dissertationis. 

Secundum  Doctorem  Tyre,  quidem,  causa 
proxima  Phlegmasiae  Dolentis  est  impedimentum 
aliquid  vasorum  lymphiferorum,  ortum  ex  inflam- 

matione;  quae  quidem  inflammatio,  aut  ex  com¬ 
pressione,  aut  ex  absorptione  materiae  corruptae, 
proficiscitur.  Itaque  haec  opinio  quasi  composita 
ex  sententiis  White  atque  Ferri ar  esse  videtur. 

Haec  vero  ut  praetermittam,  venio  nunc  ad  Doc- 
toris  Davis  opinionem,  quae  edita  est  anno  1819, 
in  libro  illo,  “  The  Medico-Chirurgical  Transac- 
“  tions  of  London,”  quaeque  explicationem  hujus 
mali  ex  toto  diversam  ab  iis  omnibus  quae  antea 
prolatae  erant,  eandemque  corporum  sectionibus 
recte  confirmatam  affert. 

Ut  inquit  ille,  “  Phlegmasiae  Dolentis  causa 
“  proxima  est  vehemens  inflammatio  unius  plu- 
“  riumve  venarum  magnarum,  intra  aut  prope  pel- 
“  vim  ;  qua  tunicae  earum  crassescunt,  novaeque 
“  membranae  a  parte  interiore  formantur,  et  con- 
“  tentus  sanguis  coagulatur,  neque  raro  suppura- 
"  tio  totam  earum  texturam  occupat ;  quo  fit  ut 
“  canalis,  aut  multum  impediatur,  aut  ex  toto  in- 
“  terclu datur,  ut  non  possint  sanguinem  quem  ac- 
“  cipiunt  in  majores  suos  truncos  propellere.” 

Ad  sustinendam  hanc  opinionem,  quatuor  ex¬ 
empla,  quae  in  mortem  desierunt,  narrantur,  cum 

aspectu  postea  membrorum  ;  aliudque  subjicitur  a 
Zinn,  sic  tamen  ut  Doctor  Da  vis  nullo  modo  ex¬ 
plicationi  Zinn  acquiescat.  Ut  ait  Zinn,  in  ex¬ 
emplo  supra  dicto,  “  Adaperto  corpore,  deprehen- 
“  dimus  aliquas  ex  glandulis  inguinalibus  scirrho 
“  affectas,  multum  que  ampliatas,  et  venam  crura- 
“  lem  circumdantes,  ita  ut  canalis  ejus  valde  im- 
“  minueretur.”  At  vero  multo  magis  credibile 
est,  ut  inquit  Davis,  veram  causam  hujus  immi¬ 
nuti  canalis  venae,  esse  inflammationem  hoc  ipsum 
vas  occupantem  ;  vitiumque  glandularum  inguina¬ 
lium  ex  earum  vicinitate  ortum  fuisse. 

Atque  hoc  exemplum,  a  Zinn  narratum,  conce¬ 
ditur  ab  omnibus  verum  exemplum  Phlegmashe 
Dolentis  fuisse  $  omnia  autem  quae  a  Doctore  Da¬ 
vis  allata  sunt,  in  uno  ex  maxime  celebribus  Dia¬ 
riis  medicis,  negantur  ita  esse  :  operae  pretium 
igitur  esse  videtur  hujus  dissentionis  causas  curio¬ 
sius  paulo  prosequi. 

Igitur,  in  exemplo  a  Zinn  proposito,  “  Crus 
“  dextrum,”  inquit,  “  tumore  cedematoso  correp- 
“  tum  est,  qui  a  calce  ad  inguen  tetendit,  quique 
“  dextrum  labium  pudendi  ampliavit.”  In  prima 

autem  exemplo  a  Da  vis  narrato,  dicitur,  “  Labi- 
“  um  pudendi  tumidum  et  cedematosum  est ;”  at¬ 
que  iterum,  “  sinistrum  crus  multum  tumet,  do- 
“  lorque  in  inguine  est  :”  postea,  “  crus  ex  com- 
“  pressione  foveolam  accipit ;”  atque  tandem,  “  to- 
“  tum  crus  pariter  tumet.”  In  secundo  exemplo, 
mulier  gravem  accessionem  peritonitidis  puerpe¬ 
rae  passa  erat ;  quae,  postquam  remediis  deplen¬ 
tibus  discussa  erat,  “  profundus  dolor  inguen  oc- 
“  cupavit,  perque  vasa  cruris  tetendit,  idemque 
“  crus  vehementer  intumuit  et  doluit.”  Tertium 
autem  exemplum  fuit  mulieris,  quae  post  natura¬ 
lem  facilemque  partum,  vicesimo  die  vehementi 
diarrhoea  correpta  fuit,  quae  astringentibus  reme¬ 
diis  depulsa  est,  sic  tamen  ut  aliquid  febris  super- 
esset.  Tertio  die  rediit  diarrhoea,  “  sinistrumque 
“  crus  multum  intumuit,  cum  magno  dolore,  fe- 
“  brisque  incremento.”  In  quarto  exemplo  mu¬ 
lier  corporis  imbecillioris,  septimo  die  post  par¬ 
tum  levi  inflammatione  thoracis  ex  frigore  correp¬ 
ta  est ;  quae  cum  sanguinis  missionibus  sublata 
erat,  post  triduum,  “  evidentia  signa  Phlegmasiae 

Haec  ubi  ita  sunt,  licet  fortasse  quaerere,  qua¬ 
propter,  dum  conceditur  exemplum,  a  Zinn  nar¬ 
ratum,  verae  Phlegmasiae  Dolentis  fuisse,  ea  quae  a 
Davis  proponuntur  non  admittantur  ?  Nihilomi¬ 
nus  in  libro  jam  citato  haec  sunt :  “  Unless  Dr 
“  Davis  lays  before  the  public  a  more  circumstan- 
“  tial  detail,  we  hesitate  to  acknowledge  the  cases 
“  in  question  to  be  genuine  examples  of  Phleg- 
“  masia  Dolens.”  Dolendum  quidem  est  Docto- 
rem  Davis,  ubi  loquitur  de  conditione  partium 
post  mortem,  parum  aut  nihil  dicere  de  membri 
generali  aspectu ;  solumque  eas  proprias  partes 
describere,  quae  ad  sententiam  suam  de  morbi 
natura  sustinendam  conferunt.  Veruntamen  a 
Zinn  quoque  nihil  pene  de  membro  dicitur,  nisi 
quod  ad  glandulas  inguinales,  venamque  cruralem 
pertinet :  verique  simile  est,  utrumque  pariter  om¬ 
nia  praetermisisse,  nisi  id  quod  suam  propriam 
opinionem  maxime  illustraret ;  neque  videre  pos¬ 
sum  cur  hoc  privilegium,  cum  alteri  concedatur, 
alteri  negetur. 

Jam  vero  dixi  non  meum  esse  opiniones  expro¬ 
brare,  sed  solum  enarrare  ;  itaque  quaestionem  re- 

linquens  de  propria  natura  eorum  exemplorum 
quae  a  Davis  prolata  sunt,  festino  nunc  ad  prae¬ 
cipua  argumenta,  quibus  comprobare  vult,  causam 
proximam  Phlegmasiae  Dolentis  esse  venarum  in¬ 
flammationem. 

Constat  igitur  inter  omnes  qui  de  hoc  morbo 
scripserunt,  dolorem  in  inguine  esse  unum  ex  pri¬ 
mis  signis  ejus ;  atque,  ut  inquit  Davis,  post  Le- 
vret,  sedes  doloris  ex  toto  respondet  ad  venarum 
positum.  Hujus  rei  testimonia  ex  Tyre,  White 
et  Hull  abunde  colligi  possunt ;  aliudque  a  Da¬ 
vis  citatur,  quod  in  illo  libro,  “  The  London  Me- 
“  dical  Repository,”  continetur.  Quinetiam,  in 
omnibus  exemplis  hujus  mali  quas  ipse  viderat,  cum 
mulieres  dolorem  cruris  conquestae  sunt,  .  repe- 
rerat  semper  eas  a  levissima  compressione  in  in¬ 
guine  protinus  recedere.  Ut  credit  Davis  igi¬ 
tur,  pressura  uteri,  per  graviditatem,  conditionem 
varicosam  venarum  superficialium  efficit  in  mem¬ 
bro  inferiore  ;  ita  ut  circuitus  sanguinis  perturbe¬ 
tur,  proclivitasque  Phlegmasiae  Dolenti  oriatur. 
Quod  si  causa  aliqua  adaucti  sanguinis  circuitus 
per  universum  corpus  postea  accidit,  verisimile  est 

fore  ut  hoc  malum  concitetur ;  id  quod  maxime 
in  partu  occurrit,  variisque  morbis  qui  post  par¬ 
tum  oriri  solent. 

Vulgo  dicitur  quod  Phlegmasia  Dolens  idem 
membrum  raro  aut  nunquam  bis  afficit ;  ideo  for¬ 
tasse  quia  venae  priore  inflammatione  ita  destruun¬ 
tur,  ut  morbus  iterum  accedere  non  possit.  Inter¬ 
dum  tamen,  ut  inquit  Davis,  hoc  occurrit ;  quia, 
ut  videtur,  venae  prius  affectae  non  ex  toto  deletae 
sunt,  aut  quia  quaedam  ex  interioribus  venis  ab  in¬ 
flammatione  praecedente  immunes  fuerunt. 

At  si  inflammatio  magnarum  venarum  revera 
causa  proxima  Phlegmasiae  Dolentis  esset,  seque¬ 
retur  ut  omnes  minores  rami  multum  ampliaren¬ 
tur  ;  quoniam  per  has  demum  circuitus  sanguinis 
postea  efficeretur.  Atque  ita  quidem,  ut  ait  Da¬ 
vis,  res  se  habet  :  in  omnibus  enim  propemodum 
membris,  quae  post  hunc  morbum  exploraverat,  re- 
pererat  omnes  cutaneas  venas  plurimum  adauctas, 
valdeque  inter  se  conjunctas  ;  idque  magis  quo 
propius  ad  inguen  accederent. 

Atque  haec  igitur  brevis  historia  est  opinionis 
de  hac  re  Doctoris  Davis  ;  qui  quidem,  (si  modo 

exempla  quae  narravit  revera  Phlegmasise  Dolentis 
esse  conceduntur,)  non  parum  attulisse  videtur, 
ad  hujus  morbi  naturam  explicandam. 

Veruntamen  non  solum  in  eo  libro  de  quojam 
dixi  opinio  illa  quam  sustinet  Davis  oppugnatur  : 
Etenim  Doctor  Hossack,  in  opere  suo  miscella¬ 
neo  nuper  edito,  sententiam  Doctoris  Hull  ita 
amplectitur,  ut  in  opinionem  Davis  aliqua  ex 
parte  invehatur ;  neque  credat,  quia  venas  femora¬ 
les  atque  iliacae  in  hoc  morbo  quodammodo  vitian¬ 
tur,  has  ideo  primam  sedem  morbi  esse.  “  Quin- 
**  etiam,”  inquit,  “  ea  quae  dicuntur,  de  conditione 
“  partium  post  mortem,  nullo  modo  mihi  compro- 
“  bare  videntur,  has  venas  inflammatas  fuisse  ;  ne- 
“  que  possum  vel  unum  argumentum  deprehen- 
“  dere,  unde  colligere  licet  morbum  in  his  propriis 
“  vasis  incipere,  sed  e  contrario,  plurima  sunt  quae 
“  opinionem  plane  diversam  inculcare  videntur.” 

Sequitur  Doctor  Francis,  qui  etiam  quaedam 
de  Phlegmasiae  Dolentis  natura  scripsit ;  quique 
arbitratur  hanc  in  variis  exemplis  variam  esse  ; 
atque  ita,  neque  solum  post  partum  accedere,  ne¬ 
que  solum  fceminas  infestare. 

Superest  solum  ut  dicam  in  libro  jam  saepe  citato 
tria  exempla  Phlegmasiae  Dolentis  reperiri,  quae  a 
M.  Velpeau  narrantur  ;  quo  propemodum  eaedem 
opiniones,  quod  ad  sedem  causam  que  proximam 
morbi  sustinentur,  quae  a  Davis  propositae  sunt  ; 
neque  minus  de  his  tribus  exemplis  quaestio  fit,  an 

i 

essent  verae  Phlegmasiae  Dolentis,  quam  de  qua- 
tuor  iis  quae  a  Davis  narrantur,  quaeque  a  me  jam 
supra  citata  sunt. 

Jampridem  quidem  a  Doctore  Hull  dictum 
est,  hunc  morbum  ex  inflammatione  oriri,  sic  ut 
magnus  fluxus  seri  lymphaeve  coagulabilis  ex  vasis 
exhalantibus  in  telam  cellulosam  membri  ita  mo¬ 
veatur.  Atque  haec  opinio  de  causa  proxima  Phleg¬ 
masiae  Dolentis,  summam  confirmationem  nuper 
accepit  a  celeberrimo  viro  Doctore  Duncan  ju¬ 
niore  ;  qui  in  libro  illo,  “  The  Transactions  of 
“  the  Medico-Chirurgical  Society  of  Edinburgh, 
“  1824,”  unam  atque  alteram  historiam  protulit, 
unde  maxime  verisimile  esse  videtur,  hunc  morbum 
ex  inflammatione  diffusa  telae  cellulosae  potius 
quam  ullius  alius  partis  oriri.  Nimis  longa  sunt 
haec  exempla  quam  ut  hic  inseram  ;  sed  quaerenti- 

bus  veram  pathologiam  hujus  terribilis  mali  operae 
pretium  certe  erit  librum  ipsum  comparare,  diligen- 
terque  legere. 

Hae  igitur  sunt  praecipuae  opiniones  quae  de 
Phlegmasiae  Dolentis  causa  proxima  prolatae  sunt ; 
tamen  non  licet  ex  toto  praetermittere  id  quod  de 
hac  re  dicitur  a  Doctore  Mason  Good,  in  amplo 
illo  laboriosoque  libro,  quem  de  Medicinae  Studio 
nuper  scripsit.  Ut  putat  ille,  morbus  qui  a  Da  vis 
descriptus  est,  potius  “  Phlebitis”  fuit,  quam 
“  Bucnemia  Sparganosis,”  quo  novo  nomine  Phleg- 
masiam  Dolentem  significare  placet.  At  posterior 
morbus,  secundum  Mason  Good,  a  vitio  vasorum 
lymphiferorum  oritur  ;  atque  ita  cum  Tyre  maxi¬ 
me  consentire  videtur,  qui  compositam  opinionem, 
quasi  inter  White  et  Ferriar,  tenere  jam  dixi ; 
siquidem,  ut  posterior,  admittit  horum  vasorum  in¬ 
flammationem,  ut  prior  autem,  judicat  hanc  in¬ 
flammationem  ex  distentione  proficisci.  Quod 
vero  proprium  est  sententiae  Doctoris  Good,  est 
existimare  causam  praedisponentem  hujus  disten- 

tionis  esse  id  quod  a  Joanne  Hunter  vocatur 
“  Stimulus  relaxationis  ideo  quia,  past  partum, 

vasa  lymphifera  libera  sunt  ab  ea  compressione 
quam  per  totam  graviditatem  passa  sunt,  atque  ita 
facilius  distentioni  cedunt. 

Hujus  rei  fides  penes  auctorem  sit  \  nimis  enim 
jam  longus  fortasse  fui,  in  variis  opinionibus  vario¬ 
rum  auctorum,  de  causa  proxima  hujus  mali,  tra¬ 
dendis.  Veniam  igitur  protinus  ad  signa  ejus  pau¬ 
lo  subtilius  proponenda,  tandemque  optimam,  ut 
videtur,  curationem,  breviter  subjiciam. 

t  1  - -  (■P*--  '  (  *'*  '  1 

Igitur,  antequam  tumor  dolorque  cruris  acce¬ 
dunt,  plerumque  quasdam  generalia  mala  corporis 
se  ostendunt.  Indicia  satis  manifesta  sunt  insoli¬ 
tae  irritationis  uteri,  aliarumque  partium  intra 
pelvim  ;  neque  raro  aliquid  inflammationis  ven¬ 
trem  occupare,  atque  ad  epigastrium  usque  se  ex¬ 
tendere  videtur.  Accedit  plerumque  aliquid  mo¬ 
lestiae  et  difficultatis  in  urina  reddenda ;  omniaque 
generalia  signa  febris  urgent. 

Haec  omnia  tempore  plane  incerto  post  partum 
se  ostendere  solent,  a  decimo  die  usque  ad  hebdo¬ 
madam  quintam.  Nunc  vero  incipiunt  rigiditas  at¬ 
que  dolor  in  inguine,  prope  cursum  ligamenti  te- 

retis  uteri,  atque,  post  aliquot  horas,  tumor,  qui 
gradatim  per  totum  crus  percurrit  :  secundum 
Burns  autem,  dolor  atque  tumor  primum  in  sura 
saepe  sentiuntur,  aut  in  genu,  prope  insertionem 
musculi  Sartorii ;  iidemque  modo  per  hunc  muscu¬ 
lum  procedunt,  modo  ad  ipsum  calcem  extendun¬ 
tur. 

Membrum  autem  ita  occupatum,  tensum  atque 
resiliens  est,  admodumque  calidum  ;  quamvis  nul¬ 
lus  rubor,  veluti  in  plerisque  aliis  inflammationi¬ 
bus,  accedere  solet,  quinetiam  membrum  pallidis¬ 
simum  et  nitens  est.  Interdum  hi  affectus,  non 
ad  inguen  solum,  sed  etiam  ad  labium  pudendi 
tendunt. 

Quaecunque  autem  partes  infestentur,  plerumque 
quo  magis  tumor  increscit,  eo  minus  dolor  urget, 
quamvis  hic  raro  ex  toto  desinit.  Pulsus  saepe  ce¬ 
lerrimus  est ;  interdum  ad  centum  et  quadraginta 
ictus  in  horae  sexagesima  parte  ;  fereque,  ut  dicit 
Burns,  tenuis  et  durus.  Lingua  alba  est,  magna- 
que  sitis  vexat.  Mulier  perpetua  vigilia  cruciatur, 
perque  noctem  copiosis  sudoribus  conficitur.  Fa¬ 
cies  pallida  est :  alvus  astricta,  vel  si  quid  redditur, 

male  olet ;  urina  quoque  turbidissima  est.  Quod 
pertinet  ad  lochiorum  profluvium,  hoc  interdum 
ex  toto  sistitur  ;  interdum  valde  foetidum  est,  in¬ 
terdum  nullo  modo  afficitur.  Dicitur  a  Burns 
quod  in  hoc  morbo  os  uteri  apertum  manet. 

Tempus  autem  quod  tumor  postulat  ad  summam 
suam  magnitudinem  adipiscendam,  admodum  va¬ 
rium  est.  In  mulieribus  laxi  habitus  corporis,  vel 
quae  anasarca  ex  crebris  graviditatibus  affectae 
sunt,  plerumque  citius  quam  in  aliis  maturescit ; 
sed  medium  tempus  fortasse  quo  hoc  efficitur,  est 
inter  horas  viginti  et  quatuor  et  quadraginta  et 
octo.  Hic  tumor  parum  aut  nihil  imminuitur  ex 
ulla  mutatione  positurae,  uti  in  anasarca  accidit  ; 
neque  si  vulneratur,  aliquid  seri  effundit. 

Atque  haec  quidem  praecipua  signa  Phlegmasiae 
Dolentis  sunt.  Superest  ut  curationem  dicam  ; 
quae  quidem,  utcunque  diversae  sententiae  medico¬ 
rum  de  natura  ejus  sint,  propemodum  inter  omnes 
constat. 

Quoniam  igitur  morbus  evidenter  ex  inflamma¬ 
tione  est,  sive  haec  in  vasis  lymphiferis,  sive  in 

glandulis,  sive  in  tela  cellulosa,  sive  in  venis  sit, 
curatio  necessario  a  sanguinis  missione  incipit  ; 
et  cum  prima  signa  ejus  plerumque  in  partibus  in¬ 
tra  pelvim  se  ostendant,  ex  his  propinquis  optime 
initio  mittetur.  Itaque  a  duodecim  ad  octodecim 
hirudines  protinus  supra  inguen  admovendas  sunt, 
aliaeque  fortasse  ad  femur ;  et  alvus  libere  mo¬ 
venda  est.  Haec,  ubi  satis  mature  facta  sunt, 
morbus  interdum,  ut  inquit  Davts,  ex  toto  rece¬ 
dit,  neque  generalem  sanguinis  missionem  deside¬ 
rat.  Primo  aspectu  quidem  verisimile  esse  videtur 
fore  ut  talis  sanguinis  detractio  plurimum  prosit ; 
sed  affirmat  Davis  se  non  potuisse  ne  unum  qui¬ 
dem  exemplum  hujus  morbi  narratum  reperire, 
post  tempora  Puzos,  quod  sanguinis  generali  mis¬ 
sione  sanatum  est ;  quinetiam  eos  qui  huic  uni 
remedio  confisi  sunt,  omnes  miserrime  falsos  fuisse. 
A  Puzos  quidem  existimatur  morbus  saepe  in  mor¬ 
tem  desiisse,  ideo  quia  non  satis  sanguinis  miserat ; 
sed  tamen,  si  consideramus  imbecillam  plerumque 
conditionem  eorum  corporum  quae  potissimum  hoc 
morbo  vexantur,  majoremque  copiam  sanguinis  in 

pelvi  eorum  quam  in  aliis  partibus,  manifestum, 

■  -• 

credo,  erit,  sanguinis  generalem  detractionem  non 

nimiam  esse  debere,  partialemque  saepe  plus  va¬ 
lere. 

Neque  quidem  alvus,  quamvis  initio  bene  moveri 
debet,  crebris  medicamentis  purgantibus  vexanda 
est  ;  siquidem  abunde  est,  per  discursum  morbi, 
si  quotidie  respondet. 

Haec  igitur,  si  per  se  non  valent  ad  morbum 
discutiendum,  amplum  vesicatorium  inguini  par¬ 
tibusque  vicinis  adhibendum  est  ;  atque,  ut  a 
Burns  dicitur,  fomenta  frictionesque  cum  lini¬ 
mentis  excitantibus  membro  admovendae.  Quae¬ 
ritur  tamen  a  Davis,  an  fomenta  prosint,  nisi  tum 
cum  volumus  adaugere  fluxum  sanguinis  ex  mor¬ 
su  hirudinum  ;  aut  cum  tumor  subito  et  sponte  re¬ 
cessit  ;  et  frictiones  certe  longo  morbo  praecipue 
adaptantur. 

Frigus  autem,  ut  initio  periculosum  est,  ita,  ubi 
morbus  longior  factus  est,  saepe  multum  adjuvat ; 
itaque  membrum  aut  aeri  objiciendum  est,  aut  lin¬ 
teis  frigidis  lotionibus  madidis  obvolvendum. 

Zj 

At,  donec  persistit  febris,  haec,  haustibus  salinis, 
medicamentisque  ex  antimonio,  et  fortasse  digitali, 
aliisque  quae  sanguinis  circuitum  temperant,  mo- 

deranda  est.  Ex  his,  digitalis,  secundum  Davis, 
tuto  dari  potest,  a  duobus  granis  pulveris,  ternis 
quaternisve  horis,  donec  mulier  ad  grana  viginti  et 
quinque  aut  triginta  sumpserit ;  cum  parcius  paulo 
danda  est,  donec  postulati  effectus  ejus  in  sangui¬ 
nis  circuitum  manifesti  sunt.  Eadem  fortasse  per 
plures  hebdomadas  adhibenda  erit,  idque  maxime 
si  quis  metus  est  ne  morbus  alterum  crus  aggredia¬ 
tur  ;  diciturque  a  Davis,  si  cum  parva  copia  pilu¬ 
lae  hydrargyri  conjungitur  nauseam  minus  movere. 

Quod  si  in  discursu  morbi  magna  irritatio,  citra 
multum  febris,  oritur,  medicamenta  ex  opio  pluri¬ 
mum  auxilii  saepe  afferunt ;  et,  ad  finem  ejus,  ubi 
praeter  imbecillitatem  nihil  relinquitur,  cinchona, 
vino,  acidoque  sulphurico,  et  aliis  remediis  corro¬ 
borantibus  opus  erit. 

Confitendum  tamen  est,  praecipuam  partem  cu¬ 
rationis,  ut  omnium  morborum  ex  inflammatione, 
ita  hujus  quoque,  ex  remediis  deplentibus,  initio 
recte  adhibitis,  constare  :  quo  nomine  satis  laudare 
non  possum  spectatissimi  praeceptoris  mei,  Docto- 
ris  Mackintosh,  consilium  atque  usum  ;  qui  om¬ 
nium  acutorum  morborum  vires  ita  initio  frangere 

solet,  ut  perpauca  remedia,  aut  in  progressu  suo, 
aut  ad  finem,  postulent.  Haec  enim  mihi  optima, 
atque  adeo  sola  vera  medicina  esse  videtur,  non 
turba  medicamentorum  singula  signa,  uti  oriuntur, 
superare,  sed  principiis  ita  obstare,  vehementique 
morbo  ita  occurrere,  ut  minus  multiplicia  signa 
postea  sint,  quam  ut  multiplicia  remedia  deside¬ 
rent. 


FINIS. 


